
Comisia  permanentă  a Camerei Deputaţilor şi Senatului 
privind Statutul deputaţilor şi al senatorilor, organizarea şi 
funcţionarea şedinţelor comune ale Camerei Deputaţilor şi Senatului                          



Nr. Plx. 156/2018
L 174/2018
RAPORT 
asupra Propunerii legislative pentru modificarea art. 42, alin.(4) din Legea nr.96/2006 privind Statutul deputaţilor şi al senatorilor 


În conformitate cu prevederile art.21 din Regulamentul activităţilor comune ale Camerei Deputaţilor şi Senatului, republicat, cu modificările și completările ulterioare, Comisia permanentă a Camerei Deputaţilor şi Senatului privind Statutul deputaţilor şi al senatorilor, organizarea şi funcţionarea şedinţelor  comune  ale  Camerei  Deputaţilor  şi Senatului  a  fost sesizată spre dezbatere în fond cu Propunerea legislativă pentru modificarea art. 42, alin.(4) din Legea nr.96/2006 privind Statutul deputaţilor şi al senatorilor,  înregistrată la Camera  Deputaţilor  cu nr.  Plx.156 din 26.03.2018 şi la Senat cu nr. L174 din 27.03.2018. 

Iniţiativa legislativă are  ca  obiect de reglementare modificarea art. 42, alin.(4) din Legea nr. 96/2006 privind Statutul deputaților și al senatorilor, republicată, cu modificările și completările ulterioare, astfel încât modificările aduse coeficienților de stabilire a indemnizațiilor lunare să fie aplicate o singură dată, la începutul unui nou mandat al Camerelor, ca urmare a constiuirii legale a acestora.

Consiliul legislativ a avizat favorabil, cu observații și propuneri, propunerea legislativă prin avizul transmis cu nr. 275 din 02.04.2018.





Membrii Comisiei au examinat propunerea legislativă menţionată mai sus în şedinţa din 17.04.2018, la lucrările Comisiei fiind prezenți 6 din totalul de 11 membri.

În urma dezbaterilor şi a opiniilor exprimate, membrii Comisiei au hotărât, cu majoritate de voturi (4 voturi pentru și 2 împotrivă - dna. deputat Ana-Adriana Săftoiu / PNL și dl. deputat Vlad-Emanuel Duruș / USR), să propună plenului reunit al celor două Camere ale Parlamentului respingerea  Propunerii legislative pentru modificarea art. 42, alin.(4) din Legea nr.96/2006 privind Statutul deputaţilor şi al senatorilor, având în vedere că o astfel de modificare ar introduce o necorelare cu prevederile art. 13 alin.(1) din Legea-cadru nr. 153/2017 privind salarizarea personalului plătit din fonduri publice, în temeiul cărora sunt stabilite în prezent indemnizațiile lunare ale deputaților și senatorilor.

Comisia a  întocmit raport de  respingere a  propunerii legislative.

În raport cu obiectul şi conţinutul său ce vizează modificarea și completarea unei legi organice, iniţiativa legislativă face parte din categoria legilor organice, potrivit art.73 alin.(3) lit. c) din Constituţia României, repubicată şi urmează a fi dezbătută şi votată  de cele două Camere ale Parlamentului, în şedinţă  comună,  conform  dispoziţiilor  art. 65  alin.(2)  lit.  j)  din  Constituţia României, republicată.




    PREŞEDINTE,                                                   SECRETAR,

 Ion MOCIOALCĂ                                  Árpád-Francisc MÁRTON

